[pic] | COMISIA EUROPEANĂ |

Bruxelles, 11.1.2011

COM(2010) 814 final

2010/0394 (NLE)

Propunere de

DECIZIE A CONSILIULUI

de stabilire a poziției care urmează a fi adoptată, în numele Uniunii Europene, cu privire la propunerile de modificare a anexei III la Convenția de la Rotterdam

(prezentată de Comisie)

EXPUNERE DE MOTIVE

1. CONTEXTUL PROPUNERII

Sub auspiciile Organizației pentru Alimentație și Agricultură (FAO) și ale Programului Organizației Națiunilor Unite pentru Mediu (UNEP), negocierile în vederea unei convenții privind procedura de consimțământ prealabil în cunoștință de cauză (PIC), aplicabilă anumitor produse chimice periculoase și pesticide care fac obiectul comerțului internațional, s-au încheiat în martie 1998.

Convenția a fost deschisă pentru semnare în cadrul unei conferințe diplomatice ministeriale organizată în septembrie 1998 la Rotterdam. Această convenție a fost semnată de Comunitate la data de 11 septembrie 1998. Convenția de la Rotterdam reprezintă un important pas înainte în direcția reglementării la nivel internațional a anumitor produse chimice periculoase, inclusiv a pesticidelor. Obiectivul convenției este de a încuraja responsabilitatea comună și cooperarea între părți în domeniul comerțului internațional cu astfel de produse chimice, pentru a proteja sănătatea populației și mediul de eventuale daune și pentru a contribui la utilizarea rațională, din punct de vedere ecologic, a acestor produse.

Uniunea a implementat convenția prin Regulamentul (CE) nr. 689/2008 al Parlamentului European și al Consiliului din 17 iunie 2008 privind exportul și importul de produse chimice periculoase[1]. Prin Decizia 2006/730/CE din 25 septembrie 2006[2], Consiliul a hotărât să aprobe convenția în numele Comunității Europene.

Convenția a intrat în vigoare la 24 februarie 2004. Cea de-a cincea reuniune a Conferinței părților (COP5) va avea loc la Geneva în perioada 20-24 iunie 2011. În afară de Uniune, 26 dintre statele membre ale acesteia sunt părți la această convenție.

Pe baza recomandărilor Comitetului de analiză a produselor chimice (CRC), un organism subsidiar aflat sub autoritatea Conferinței părților (COP), COP urmează să adopte decizii privind includerea altor produse chimice în procedura PIC prin adăugarea acestora în anexa III la convenție.

Cele patru produse chimice recomandate de CRC pentru a fi incluse în anexa III la Convenția de la Rotterdam, și anume azbestul crisotilic, endosulfanul, alaclorul și aldicarbul sunt deja supuse unor restricții similare în temeiul dreptului Uniunii Europene. Prin urmare, Comisia propune Consiliului o decizie prin care să se susțină, în numele Uniunii, modificarea anexei III la convenție în cadrul COP5.

2010/0394 (NLE)

Propunere de

DECIZIE A CONSILIULUI

de stabilire a poziției care urmează a fi adoptată, în numele Uniunii Europene, cu privire la propunerile de modificare a anexei III la Convenția de la Rotterdam

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 192 alineatul (1) și articolul 207, coroborate cu articolul 218 alineatul (9),

având în vedere propunerea Comisiei Europene,

întrucât:

1. Uniunea Europeană a ratificat Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice periculoase și pesticide care fac obiectul comerțului internațional („Convenția de la Rotterdam”)[3].

2. Regulamentul (CE) nr. 689/2008 al Parlamentului European și al Consiliului din 17 iunie 2008 privind exportul și importul de produse chimice periculoase implementează Convenția de la Rotterdam la nivelul Uniunii Europene[4].

3. Pentru a asigura că țările importatoare beneficiază de protecția oferită de Convenția de la Rotterdam, este necesară și oportună susținerea recomandării Comitetului de analiză a produselor chimice referitoare la includerea azbestului crisotilic, a endosulfanului, a alaclorului și a aldicarbului în anexa III la Convenția de la Rotterdam. Aceste patru substanțe sunt deja interzise sau strict reglementate pe teritoriul Uniunii și, prin urmare, sunt supuse unor cerințe de export care depășesc cerințele Convenției de la Rotterdam.

4. În cadrul celei de-a cincea reuniuni a Conferinței părților la Convenția de la Rotterdam (COP5) urmează să se adopte decizii în ceea ce privește propunerile de modificare a anexei III. Uniunea trebuie să susțină modificările respective.

ADOPTĂ PREZENTA DECIZIE:

Articol unic

În cadrul celei de-a cincea reuniuni a Conferinței părților la Convenția de la Rotterdam, Comisia susține, în numele Uniunii, adoptarea modificărilor anexei III la Convenția de la Rotterdam, privind adăugarea azbestului crisotilic, a endosulfanului a alaclorului și a aldicarbului în anexa respectivă.

Adoptată la Bruxelles,

Pentru Consiliu

Președintele

[1] JO L 204, 31.7.2008, p. 1.

[2] JO L 299, 28.10.2006, p. 23.

[3] JO L 299, 28.10.2006, p. 23.

[4] JO L 204, 31.7.2008, p. 1.